Kongshavn videregående skole

# Strategisk plan for Kongshavn vgs 2021

Skolens strategiske plan tar utgangspunkt i Utdanningsetatens strategiske kart og de mål som er satt for Osloskolen fra politisk ledelse i sak 1 byrådets forslag til budsjett 2021 og økonomiplan. Tre styringsprinsipper ligger til grunn for Osloskolens drift og utvikling:

* Tidligere innsats
* Sosial utjevning
* Tillit og handlingsrom.

## Blant byrådets mål for oppvekst- og kunnskapssektoren er særlig følgende mål viktige:

* Barn og unge skal ha et trygt og inkluderende oppvekst- og læringsmiljø som fremmer helse, trivsel og læring, og som er fritt for mobbing, vold og overgrep
* Barnehagebarn og elever skal møte medarbeidere med høy kompetanse og tid til å følge opp den enkelte
* Elevenes grunnleggende ferdigheter, dybdekompetanse i fag og evne til å skape, tenke kritisk, forstå, lære og utforske på tvers av fag skal utvikles gjennom hele skoleløpet
* Flere elever og lærlinger skal fullføre og bestå videregående opplæring og være godt forberedt til høyere utdanning og arbeidsliv
* Alle elever skal ha grunnleggende lese-, skrive- og regneferdigheter tidlig i skoleløpet
* Barnehage- og opplæringskapasiteten skal møte forventet vekst i antall barn, elever og lærlinger

## Byrådet har to langsiktige resultatmål for Osloskolen som er sentrale for Kongshavn vgs:

* 85 prosent av elevene skal fullføre og bestå videregående opplæring
* Elevenes motivasjon for læring og følelse av mestring skal være like høy gjennom hele grunnskolen og videregående opplæring

For å nå byrådets mål for Osloskolen om at elevene fullfører og består og at de beholder motivasjon og opplevelsen av mestring, ønsker skolen å ha en tydelig profil og pedagogisk plattform.

## Skolens profil

Kongshavn videregående skole ligger ved Ekebergparken holder til i den gamle Sjømannsskolen i Oslo. Skolen tilbyr studiespesialiserende utdanningsprogram for inntil 550 elever. Skolen har en klasse for minoritetspråklige elever med kort botid. Som elev på Kongshavn kan man i tillegg søke seg til entreprenørskapsklassen CRE8SLO. I tillegg har skolen en klasse som tar vg2 i Berlin og som går på våre to samarbeidsskoler Paul Natorp Gymnasium og Felix Mendelssohn Bartholdy Gymnasium.

Kongshavn vgs skal preges pedagogisk gjennom entreprenørskap og internasjonalisering som gir skolens elever et mangfold av muligheter til å engasjere seg og å ta ansvar. Elevene skal få mulighet til å lære og utvikle kompetanse gjennom å gjøre ting i praksis, bruke det de lærer og skape verdier mens de går på skolen. Dette skal gi elevene kompetanse i fagene som setter dem i stand til å mestre kjente og ukjente situasjoner.

Kongshavn vgs er entreprenørskapsskolen i Oslo. Her kan elever oppleve at skolehverdagen preges av entreprenørskap. Elevene får tilbud om å delta på innovasjonscamper og skaperkonkurranser. I det faglige arbeidet lærer de i praksis ved å se muligheter og gjøre noe med dem. Alle elever som velger fordypning i programfaget i entreprenørskap og bedriftsutvikling får mulighet til å starte sin egen ungdomsbedrift.

Som elev på Kongshavn kan elever få annerledes muligheter til å lære gjennom internasjonalisering. Ved å engasjere seg i et av skolens mange internasjonale prosjekter, får de unike muligheter. De kan delta i skolens Erasmus + prosjekt hvor vi samarbeider med Spania, Danmark og Polen eller i andre internasjonaliseringsprosjekter. Ved å engasjere seg i skolens innsamlingsaksjon Impande, til inntekt for skoleutvikling i Sør-Afrika, kan elevene skape verdier for andre og få mulighet til å besøke våre samarbeidspartnere i Sør-Afrika. Skolens personale deltar i EU-samarbeid som innebærer at elevene opplever internasjonalisering på flere vis, blant annet gjennom besøk fra lærere og elever fra andre land.

Vi ønsker at flest mulig med tilknytning til skolen skal involveres i skolens internasjonaliseringsarbeid og arbeid med entreprenørskap. Arbeidet med internasjonalisering og entreprenørskap skal synliggjøres tydelig for alle skolens interessenter.

## Prioriterte tiltak for skoleutvikling i 2021

### Entreprenørskap og internasjonalisering

På Kongshavn preges undervisningen av at elevene opplever dybdelæring når de gjør faglige aktiviteter og at de bruker det de lærer i praksis. Elever på Kongshavn skal gjennom det de gjør i faglige og tverrfaglige prosjekter og i internasjonalt samarbeid få mulighet til å skape verdi for andre. Entreprenørskap og internasjonalisering skal bidra til at elevene får varierte muligheter for å lære i alle fag.

* I takt med innføringen av fagfornyelsen ønsker vi at flere elever skal oppleve bruk av entreprenøriell metode når de utvikler kompetanse i fagene.
* Skolen skal vurdere å utvide profilen med et realfagstilbud som bygger på prinsippene om at elevene skal gjøre, bruke og skape.

### Profesjonsutvikling i team og møter

Vi på Kongshavn lærer og utvikler oss som profesjonelle i fellesskap og gjør skolen tydelig i møte med elever, foresatte og andre samarbeidspartnere.

* Sikre at vi har god felles forståelse for de grunnleggende ideene i det nye læreplanverket og hvordan dette skal prege det faglige arbeidet.
* Kongshavn skal ha fagledere med en tydelig faglig og pedagogisk utviklingsrolle med medansvar for skolens arbeid med entreprenøriell læring, internasjonalisering, digitalisering og vurdering i fagfornyelsen.
* Vi på Kongshavn skal jobbe i team. Med dette ønsker vi at hver enkelt skal oppleve en lette i arbeidet samtidig som kvaliteten på jobben vi gjør blir bedre. Vi blir enige om felles mål, hva som gjøres som eget arbeid og hvilke kjøreregler vi har i teamet.
* I møter har vi som mål at vi lærer og utvikler oss sammen og at alle stemmer slipper til. Vi sikrer medvirkning fra elevene i utviklingen av skolen og undervisningen.

### Vurdering som gir læring

Kongshavn deltar i nettverk for vurdering i regi Utdanningsetaten. På Kongshavn skal vurderingsarbeidet preges av:

* At alle elever opplever tydelige mål for opplæringen både i hver time og for hele opplæringsløpet. Dette sikrer vi gjennom å planlegge opplæringen baklengs og at vi jobber kontinuerlig med vurdering for læring.
* At alle elever får medvirke i vurderingsarbeidet slik at det støtter opp under utviklingen av kompetanse i å lære å lære.
* At elevene opplever at faglærere bruker det store handlingsrommet lovverket gir i vurderingsarbeidet til å variere og til å gi en gyldig vurdering av elevenes kompetanse.

### Medvirkning i en trygg og varm skole

Elevene på Kongshavn skal oppleve at de får en tett oppfølging og møtes på en tydelig og vennlig måte av skolens ansatte. På Kongshavn skal elevrådet være et bindeledd mellom elever og ledelse som fanger opp alle elevers ønsker og behov.

* Skolen skal legge til rette for elevstyrte aktiviteter utenfor undervisning hvor elevrådet er en sentral aktør i arbeidet.
* Det skal gjennomføres forsøk med elevstyrte temadager i regi av elevrådet.
* Elevene skal oppleve at de i undervisningen møter tydelig agenda og arbeidskrav, mål og hensikt for opplæringen, at de blir tatt med på råd og får ta egne valg i undervisningen.

### Digitalisering

* Skolen skal utarbeide en revidert kanalstrategi som sikrer god informasjonsflyt til elever, foresatte og ansatte og som reduserer papirforbruket.
* Skolen skal gjennomgå bruken av digitale hjelpemidler i undervisningen for å sikre at hjelpemidlene bidrar til elevenes læring.